Voorval veroordeel toe ‘dronkbestuurder’ vermoor wordArgieffoto Mxolisi Kaunda, KwaZulu-Natal se LUR vir gemeenskapsveiligheid, het ŉ voorval buite Pietermaritzburg veroordeel waar ŉ vermeende dronkbestuurder deur ŉ woedende skare doodgemaak is nadat die bakkie in ŉ groep voetgangers ingeploeg het. Maroela Media het vroeër berig die voorval het Vrydagaand in Kwashange gebeur toe die bakkie deur die groep voetgangers geploeg het. Vyf voetgangers is op slag dood en ŉ sesde voetganger het later in die hospitaal aan sy beserings beswyk. “Onmiddellik ná die voorval het gemeenskapslede die bakkiebestuurder aangeval en hom doodgesteek,” het Kaunda gesê. “Die polisie ondersoek tans verskeie sake van strafbare manslag en een saak van moord.” Werner Vermaak, woordvoerder van ER24, het vroeër gesê paramedici het net na 20:00 by die toneel aangekom. Volgens Vermaak is nog sewe mense op die toneel vir matige tot ernstige beserings behandel voordat hulle na ŉ nabygeleë hospitaal gehaas is. Kaunda het gesê hy het al die betrokke partye opdrag gegee om die ondersoek na die dodelike voorval te bespoedig. Dié tragiese voorval het gekom enkele ure nadat Kaunda op nog ŉ toneel was waar 14 mense in ŉ botsing op die R33 in Msinga gesterf het. Kaunda het ŉ beroep op wetstoepassers gedoen om strenger op te tree teen motoriste wat verkeersreëls verontagsaam. “Die omstandighede van die noodlottige voorval buite Pietermaritzburg is baie kommerwekkend. Die feit dat voetgangers raakgekry is deur iemand wat na bewering dronk was, laat ŉ verwoestende pyn agter,” het Kaunda gesê. “Hoewel ons die publiek aanmoedig om hul samewerking aan die polisie te gee deur motoriste wat die padgebruikreëls oortree aan te meld, veroordeel ons terselfdertyd die groepsaanval op die bakkiebestuurder. Onverantwoordelike bestuurders moet aan die wetstoepassingsagentskappe oorhandig word. Ons veroordeel die onnodige verlies van onskuldige lewens op ons paaie en ons betuig ons innige medelye met al die families wat geliefdes in hierdie Paastydperk verloor het.” Kaunda het weereens ŉ beroep op padgebruikers gedoen om verkeersreëls te gehoorsaam en gehoor te gee aan padtekens. “Die onlangse vlaag padongelukke in hierdie provinsie is onaanvaarbaar.”